
מבוא

מאמר זה נועד להציג באופן מובנה וסכימטי את ההתנגדויות הנפוצות ביותר העולות בתהליך ההנחייה/הדרכה עם עובדים/לקוחות, הסבר על מקורן  וכיווני התמודדות אפשריים. המאמר מציג את סוגיית ההתנגדות בהקשר הייחודי שלה עם תהליך ההנחיה  ביחידות לקידום נוער. הוא גם מציע נקודת הסתכלות אוניברסלית על ההתנגדויות בכל תהליך הדרכה/הנחיה/ייעוץ.

ההתנגדויות מקבלות במאמר זה משמעות פונקציונלית וקונסטרוקטיבית בהתפתחות תקינה  של תהליך הנחייה/ייעוץ. המושגים "לקוח", "מודרך", "נועץ" ו"מונחה" מוצעים כמושגים תואמים למרחב העבודה הייעוצית בשירותי אנוש ורווחה כמו גם בארגונים עסקיים. הוא גם ערוך בצורת שיח חופשי בבחינת "צרור עצות לעמיתים" תוך כדי איזון בין התנסות אישית לבין ביסוס ספרותי הולם.

על הנחייה והתנגדות

ההנחיה ביחידות לקידום נוער היא אחת ממשאבי הפעולה המשמעותיים, המוענקים ממערכת-העל, מערכת סוכן השינוי-מנהל חברה ונוער שבמשרד החינוך והתרבות, למערכת לקוח - יחידות לקידום נוער ברשויות המקומיות. ההנחיה (supervision ) היא פונקציה מקובלת מאוד בשירותי אנוש ורווחה כמו גם בארגונים עסקיים ותעשייתיים. היא עוסקת בתפקידי: הכוונה, הדרכה ותמיכה. והיא נועדה להשיג אבטחת איכות, פיתוח מקצועי של העובד וסיוע בהבאת היחידה לעצמאות (להב, 1994).

תהליך ההנחיה ביחידות לקידום נוער, כפי שהתעצב בשנות ה80-, הוא תהליך תקשורתי הקשור לארבעה היבטים בעבודתו של העובד ובתפקודה של היחידה: התחום ההתפתחותי-דינמי, התחום הלמידתי-אינפורמטיבי, התחום הערכי והתחום הארגוני-ניהולי (להב, 1988).

ההנחיה כתהליך תקשורתי-אינטראקיבי שבו המנחה/יועץ מסייע למודרך/נועץ באמצעים של הוראה ואדמניסטרציה (לפי  Munson,1993, אצל להב 1994( נתקלת בהתנגדויות רבות. ההתנגדות בתוך תהליך ההנחיה קשורה להיות ההנחייה-יעוץ תהליך המוביל לשינוי.

ההתנגדות לשינוי היא תהליך טבעי שגם במצב שבו, הפרט או המערכת, מכירים בחשיבותו הם עשויים להתנגד  לו  מאוד  בחלקים  תת-הכרתיים שלהם (1958 ,(Lippit. ההנחיה ביחידות לקידום נוער היא משאב מובנה בעבודת היחידה והיא אינה משאב המוזמן מול צרכי "אד הוק"  של צרכי שינוי.  היא גם פעולה אדמינסטרטיבית שנועדה לכוון ולהדריך את עבודתו של המונחה, וככזו, היא ממלאת פונקציה מינהלית (1976 ,(Kadushin. והיא גם קשורה להיבטים רבים בחייו של העובד. מאחר וההנחיה ביחידות לקידום נוער היא תהליך קבוע ומשמעותי בחייו של העובד והיא נושאת 
בחלקה אופי מינהלי, היא טומנת בחובה פוטנציאל מאסיבי להתנגדויות. ובהשאלה מהאימרה "לפום צערא אגרא" ניתן לאמר "לפום חשיבותא התנגדותא".

הבנת ההתנגדות

ההתמודדות עם התנגדות הלקוחות היא מרכזית בכל תהליך הנחיה-הדרכה. כאשר אנו מייעצים נראה שההסברים שלנו ברורים והגיוניים, ושהלקוחות יקבלו אותם בקלות - הרי אנו רוצים בטובתם. אולם במהרה אנו מגלים כי לא משנה כמה טוב אנו מצליחים להציג את הנתונים, לשקף את המציאות ולנסח את המלצותינו, לעיתים הלקוחות אינם מקבלים אותם.

ההתנגדות לא תמיד מופיעה, אך כאשר היא עולה, היא מתסכלת. בעקבות ההתנגדות, אנו מתחילים לראות את הלקוח כ"קשה" ו"לא הגיוני", בהתאמה לנטיה לייחס אי-הצלחה ל"אחר" והצלחה ל"אני" ((Hilton & Slugoski, 1986. ההתנגדות מובילה אותנו לא אחת "לצעוק" את המלצותינו בקול רם יותר ובאופן נחרץ, בבחינת מול כח צריך להפעיל יותר כח.

המפתח להבנת מקור ההתנגדות הינו ההבנה כי התנגדות מהווה תגובה אמוציונלית לתהליך המתרחש בתוך הלקוח. ההתנגדות איננה שיקוף של שיחה בין המנחה לבין הלקוח ברמה אובייקטיבית, הגיונית וראציונאלית. ההתנגדות הינה תגובה אמוציונאלית נגד תהליך הייעוץ ונגד תהליך של עמידה מול צורך בפתרון בעיות. התגובה האמוציונלית היא בעקר ביטוי להסתגלויות הגנתיות לאיום ולחרדה שמעמידה בפניהם סיטואציית ההדרכה (1976 ,(Kadushin.

ההתנגדות הינה חלק צפוי, טבעי והכרחי בתהליך למידה. כאשר המנחים, היועצים מקווים שלא תתעורר שום התנגדות או לפחות שהיא תעלם במהירות, בעצם הם מאמצים עמדה המהווה מחסום בפני תהליך ההבנה והלמידה של הלקוח.

לפני שהלקוח מוכן בכנות לקבל ולהשתמש במה שיש למנחה להציע בפתרון בעיות, לפני שהלקוח יהיה פנוי לנוע לעבר שינוי,  רגשות ההתנגדות חייבות לבוא לידי ביטוי באופן גלוי.

המיומנויות העיקריות בטיפול בהתנגדויות הן:

*  להיות מסוגל לזהות מתי ההתנגדות מתרחשת.

* להתייחס להתנגדות כאל שלב טבעי בתהליך של למידה, השתנות, וככזה, הוא ביטוי 
   להתקדמות בדרך הנכונה.

*  לסייע ללקוח לבטא את ההתנגדות באופן גלוי וישיר, ולהפוך אותה מגורם מעכב לגורם 
    מקדם

* לא להתייחס לביטוי ההתנגדות באופן אישי או כמתקפה על המנחה ו/או על יכולתו 
    המקצועית.
פני ההתנגדות

להתנגדות צורות שונות ומשונות, חלקן סמויות ומטעות. במהלך פגישה אחת ניתן לפגוש במגוון רחב של צורות התנגדות. כשמתחילים להתמודד עם צורה אחת, לעיתים היא נעלמת ולאחר מכן היא מופיעה בצורה אחרת.

את ההתנגדויות מוצע לראות על-פי קדושין (1976 ,(Kadushin, כמשחקי מודרכים/מונחים המופעלים באמצעות סדרה של משחקים המשתייכים לשלושה מקבצי טקטיקות שונות: שליטה ברמת הדרישות, הגדרה מחדש של יחסים וצמצום פער הכוחות. (טקטיקטות אלה מרמזות על דיון רחב יותר שיובא בפרק ה"חששות הנסתרים" במאמר זה).

למנחים עם נטיה טכנית, ההתנגדות יכולה להיות קשה מאוד לזיהוי. לוגיקה טכנית מכוונת אותם לנתונים, עובדות וסדר הגיוני, ומקשה עליהם לראות תהליך בינאישי או אמוציונלי. למנחים עם נטיה פסיכו-סוציאלית (מנחי קידום נוער, כמובן), זיהוי ההתנגדות והטיפול בה קל יותר. שכן, הם מוכוונים לזיהוי התהליך הבינאישי או האמוצינאלי של הלקוח בתוך תפקודו המקצועי.

לאלה וגם לאלה, זיהוי ההתנגדויות והטיפול בהן כרוך לא אחת באובדן של רווחים משניים הקשורים בעקר בצורך להיות אהוד וכל יכול ובחשש מעויינות.

כאמור, להתנגדות פנים רבות, צורתן האופיינית מוצגת להלן בכותרות סימבוליות וגם באמצעות מושגים סגורים ו"מקצועיים".

"תן לי יותר פרטים"

הלקוח שואל ומחפש יותר ויותר פרטים ופרטי פרטים. "מה חושבים עובדים אחרים על עניין זה?", "מה היה אומר על-כך פרוייד?".

נראה שללקוח יש תאבון בלתי-נלאה בפרטים ובהבנת כל התהליכים על בוריים. אין זה משנה כמה מידע נספק לו, הוא תמיד ירצה לדעת יותר. כל שיחה כזו עלולה להשאיר תחושה כי לפגישה הבאה צריך להביא יותר נתונים.

במקרים כאלה מרגישים גם כי יותר מדי זמן מושקע בחיפוש מידע ונתונים נוספים ומעט מידי זמן מושקע בהחלטות לגבי "לקראת מה הולכים". חלק משאלות הלקוחות הינו סביר ביותר. הם צריכים לדעת מה קורה, כיצד הגענו למסקנות כאלה או אחרות.

אולם, כאשר אנו מתחילים להרגיש מוצפים בשאלות ולמרות שיש ביכולתינו לענות עליהן - הגיע הזמן לחשוד כי הבקשה לפרטים מהווה בעצם צורת התנגדות ולא בקשה למידע נוסף גרידא.

"הצפת פרטים"

לעיתים אנו שואלים לקוח כיצד בעייה מסויימת התחילה והתגובה היא בערך " טוב, זה התחיל לפני כעשר שנים, זה היה יום חמישי אחה"צ, בחודש ינואר. מזג האויר היה קריר למדי ואני לבשתי ג'ינס חדשים. אני מקווה שאני לא משעמם אותך, אבל אתה חייב להבין את הרקע לדברים".

הלקוח ממשיך למסור עוד ועוד מידע, ואנו מבינים פחות ופחות. כאשר אנו מרגישים משועממים ו/או מבולבלים לגבי הקשר בין תאורי הלקוח לבין הבעיה הספציפית בה אנו מעוניינים, עלינו להתחיל לחשוד שאנו עומדים בפני התנגדות ולאו דווקא בפני ניסיון כנה למסור לנו את כל העובדות.
"אין  לי  זמן"

הלקוח אומר כי הוא באמת היה רוצה לקדם את הפרוייקט, להגדיל את מספר הפונים, אך אין בידו מספיק זמן לכך. הוא מראה הערכה לעמדתנו, ובו בזמן משתדל להראות עד כמה הכל לחוץ ומיידי. בעצם הוא כמעט ולא מוצא זמן לפגוש אותנו. לעיתים צורת התנגדות זו באה לידי ביטוי ע"י הפרעות תכופות במהלך הפגישות. הלקוח פתאום מתקשר בטלפון, או שלעיתים משהו נכנס לחדר ל"דקה" והלקוח שלנו פונה אלינו ואומר: "סליחה, זה יקח רק דקה, אני מוכרח לטפל בזה באופן מיידי". ואז הם מתחילים לדבר ואנו יושבים מולו חסרי מעש.

המסר שהלקוח משתדל להעביר הוא:

*  הארגון הזה הוא מקום עבודה מרתק כל הזמן מתרחש משהו. האם אינך מתרשם וגם רוצה לחזור ולעבוד במקום כזה? בארגון הזה אין לנו זמן, "רצים" כל הזמן.

*  אני רוצה שתחשוב שאינני מתייחס אליך יותר רק בגלל חוסר הזמן, ולא כי הפגישות איתך לא נוחות לי או מקשות עלי.

בדרך כלל כל נושא הזמן הינו התנגדות הלקוח להתערבות המקצועית של המנחה. דחיית פרוייקטים, והאטה בעבודה מקושרים לעומס בעבודה ולחוסר זמן. התנגדות ביחס לזמן, למעשה, נועדה לצמצם את פער הכוחות המאפיין את סיטואציית ההדרכה.

"לא ניתן ליישום"

הלקוח מזכיר לנו פעם אחר פעם כי הוא חי "בעולם האמיתי ומתמודד עם הבעיות האמיתיות", (מעניין לדעת באיזה עולם הלקוחות חושבים שהמנחים חיים?) הוא מתייחס ל"אלה מאתנו בקו החזית שנאבקו עם הפונה הרב-בעייתי".

צורת התנגדות זו תופסת את המנחה כ"אקדמאי", כ"מרוחק ולא ריאלי" ואת המשימה כ"לא ישימה". גם צורת התנגדות זו נועדה להשיג יותר שיוויוניות בסיטואציה. וכמו בכל צורת התנגדות, עשויה להיות אמת מסויימת בדברי הלקוח. אולם, הדגש על "יישימות" הינו המפתח הגורם לנו לחשוש שאנו נמצאים מול בעיה אמוציונאלית ולאו דווקא אובייקטיבית.

"אינני מופתע"

ללקוחות רבים חשוב לא להיות מופתעים. נראה כי כל דבר שמתרחש מסביבנו הוא "בסדר" כל עוד הוא לא מפתיע אותנו. להיות מופתע נתפס כדבר הגרוע ביותר שיכול לקרות להם. הפחד מפני ההפתעה משקף את הרצון של לקוחותינו לשלוט בעיניינים בכל עת. לסוג התנגדות זו יש השפעה רעה על מנחים/מדריכים. נראה שכל מה שחקרנו, ניתחנו ופיתחנו אינו חשוב או ייחודי וכתוצאה מכך תרומתנו אינה בעלת ערך.

במצבים כאלה יש להתייחס לרצון הלקוח "לא להיות מופתע" כצורת התנגדות ולא כשיקוף של איכות ההתערבות של המנחה.

התקפה

זו צורת התנגדות בוטה למדיי. מילים קשות, פנים חמורות, אגרוף על השולחן, אצבע מאשימה שמופנית כלפי המדריך.

מצב זה משאיר את המדריך בתחושה של מצוקה, הוא חש כילד קטן שעשה עבודה גרועה ואף עבר גבול מוסרי שלעולם לא היה צריך לעבור.

לעיתים קרובות, תגובתינו להתקפה הינה נסיגה או התקפת נגד. כל אחת מהתגובות הללו מלמדת כי המדריך מתייחס  להתקפת המודרך באופן אישי ולא דוקא כעוד צורת התנגדות.

בלבול

כאשר הלקוח בא אל המנחה, הוא חש מידה מסויימת של בלבול. תחושה זו הינה לגיטימית ולא בהכרח מראה על התנגדות. אולם לעיתים קורה כי לאחר שהמנחה מבין את המצב, עובר עם הלקוח על פרטי המצב ומנתחים אותו יחדיו מספר פעמים, הלקוח עדיין טוען שהוא מבולבל.

במצב כזה נראה כי ה"בלבול" הינו צורת התנגדות של הלקוח.

שקט

זו צורת התנגדות קשה ביותר. אנו מדברים ומסבירים... והלקוח לא מגיב. הוא פאסיבי. כאשר אנו שואלים את דעתו, הוא אומר "תמשיך הלאה, אין לי שום בעיה עם מה שאתה אומר. אם יש בעיה, אני אגיד לך". לא מומלץ להאמין לזה, השקט לא תמיד  מראה על הסכמה. אם אנו מדברים על נושא חשוב לעבודתו של הלקוח, לא יתכן כי ללקוח אין מה לומר.

השקט מראה כי הלקוח בולם את תגובתו, לאנשים מסויימים, השקט מהווה צורת לחימה של ממש. בתגובתם השקטה הם מבטאים "אני מתאפק כל-כך שאפילו מילה אחת בנושא הזה אנני מוכן להחליף איתך.

יש להזהר מהשקט!. לעיתים נראה שפגישת הדרכה מסויימת "עברה בשלום" כי המודרך לא העלה הערות, לא להאמין לזה!. על המדריך לשאול את עצמו מס' שאלות: האם הלקוח באמת תמך בדבריו, האם הוא הראה התעניינות בנושא או ראה את עצמו מעורב אישית בנושא?. אם הוא הראה סימנים מועטים, יש לחשוש שהשקט הינו צורת ההתנגדות המועדפת של הלקוח.

אינטלקטואליזציה

כאשר מודרך מסית דיון העוסק בהחלטה אופרטיבית על כיצד לפעול בנושא מסויים ומפנה אותו לכיוון פיתוח תיאוריות אודות מדוע הדברים נראים כך ולא אחרת, אנו עומדים מול צורת התנגדות המכונה "אינטלקטואליזציה".

לצורת התנגדות זו יש אחיזה מאוד חזקה בתרבות השיח של מפגשי ההדרכה ביחידות לקידום נוער. שכן, הסבר לתופעות, חיפוש אחר ראציונאל תיאורטי, הם ביטויים מובהקים של העבודה המקצועית. אך לא אחת ההזקקות לתיאוריות משקפת את רצונו של המודרך להתרחק רגשית מהמצב וכך להפחית את רמת האיום, זו הגנה. קדושין ((Kadushin, 1976, רואה בצורת הגנה זו טקטיקת משחק ידועה של מודרכים הנועדה לצמצם את פער הכוחות שבין המדריך למודרך.

אין להפחית בערכה של תיאוריה טובה או בצורך להבין מה מתרחש. אולם, מומלץ להזהר מאיטלקטואליזציה המתחילה בנקודת זמן או בדיון מתוחים במיוחד. כאשר זה קורה, תפקיד המדריך להחזיר את הדיון לשפת מעשים ופעולות, הרחק מהתאוריות.

ציות

זו צורת התנגדות מורכבת ביותר בה המודרך מסכים לכל מילה של המדריך ומחכה בכיליון עיניים שיגיד לו מה לעשות. קשה למדריכים/מנחים להתייחס אל ציות כהתנגדות מאחר ומקבלים בדיוק מה שרוצים: הסכמה, כבוד והערכה.

בכל סיטואציה של הדרכה קיימת מידה של אמביוונטיות אצל המודרך, ביחס לתמורתו של המדריך. כשאין התנגדות בכלל, אזי חסר אלמנט חשוב בתהליך ההנחיה/הדרכה. לכל מודרך יש השגות מסויימות להמלצותיו ועצותיו של המדריך. זה טבעי ובריא. אם ההשגות לא מוצגות בפניו, הן תופענה במקום אחר, אולי אף באופן מזיק. עדיף שההשגות יושמעו באופן ישיר וגלוי וכך לדעת אם מה וכיצד יש להתמודד.

הציות יזוהה כהתנגדות כאשר כמעט ולא מועלים השגות לדברי המדריך מחד, והמעורבות האישית ביישום והובלת השינויים חסרה מאידך. אם המלצותיו של המדריך מתקבלות בהתלהבות ובהערכה והמודרך מתגייס אישית ליישומן, יתכן שיש לו מזל ואין כאן מצב של "ציות" בצורת התנגדות. אולם יש להזהר ממצבים בהם המודרכים מפגינים תלות במדריך ונגשים ישירות לפתרונות מומלצים ללא דיון בבעיות עצמן.

מתודולוגיה

כאשר עבודת המדריך מתבססת על נתונים מורכבים, תוצאות מחקרים, הגל הראשון של שאלות יהיה על שיטות איסוף המידע שלנו או של החוקר הרלבנטי. אם הועבר שאלון, תשאל השאלה לכמה אנשים הועבר השאלון (גודל מדגם), כמה מתוכם ענו, האם התוצאות משמעותיות סטטיסטית וכו'. בהמשך תשאלנה שאלות אודות גורמים סביבתיים שהשפיעו ולבסוף על גורמים מתווכים שהיו צריכים להלקח בחשבון בעת ניתוח ממצאים.

שאלות אודות השיטה שעליה מבוססים הנתונים, הן אמצעי לגיטימי לצורך איסוף מידע להבנת השיטה. אולם עשר דקות צריכות להספיק לביסוס אמינות הנתונים כאשר השאלות הן באמת לצורך איסוף מידע להבנת השיטה.

כאשר השאלות מתארכות מעבר לרבע שעה, כדאי להתחיל להעלות את האפשרות שמא המדריך עומד מול צורת התנגדות.

מטרת פגישת ההדרכה עם הלקוח הינה להבין בפני איזו בעיה עומדים - ולא דיון בשיטות מחקר. שאלות חוזרות על השיטה או הצעות לשיטות חלופיות עלולות לגרום לדחיית הדיון בבעיות הקיימות ובדרכי הפעולה המומלצות.

בריחה ל"בריאות"

לעיתים נראה שבעיצומו של ליווי פרוייקט מסויים, הבעיה או הקושי  שהטרידו את המודרך כבר איננה מפריעה כל כך. למעשה לא אחת מתגלה כי ככל שמתקרבת העת בה על המודרך להתמודד עם הבעיה ולפעול לפתרונה, הוא מרגיש כי לפתע הדברים משתפרים והבעיות נפתרות.

זו דרך מתוחכמת להתנגדות בתהליך התמודדות עם בעיות. להלן דוגמא: המדריך והמודרך מסכמים בינואר כי ב1- במרץ מתחילים פרוייקט או קבוצה מסויימת. ב15- בפברואר  יש התקשרות בין המדריך למודרך לצורך בדיקת התקדמות ההכנות כמתוכנן. אולם המודרך מציין כי עתה הבעיות אינן כה חמורות כפי שהוא העריך תחילה ולמרות שניתן להתחיל את הפרוייקט ב1- במרץ  הוא מעדיף לחכות עוד חודש, חודשיים...

הבריחה ל"בריאות" של המודרך במקרה הזה דומה למצב בו בני זוג שמרבים לריב בניהם קובעים פגישה עם יועץ משפחתי, אך ככל שמועד הפגישה מתקרב הם מסתדרים עוד ועוד. כאשר מגיע מועד הפגישה הם אינם כבר בטוחים  שצריכים עזרה, הרי לאחרונה "הדברים מסתדרים".

כמובן, אם אכן יש שיפור, הרי זה מצויין. לעיתים קרובות מדובר בהעלמות של סימפטומים שיטחיים בלבד ולא בפתרון הסיבות המהוות הגורם לבעיה.

לחץ לפתרון

צורת ההתנגדות האחרונה הינה רצון המודרך לפתרונות, פתרונות, פתרונות. "אל תדבר איתי על בעיות, דבר על פתרונות, מה אתה היית עושה". מאחר והמדריך גם שואף להגיע לפתרונות, עלול להווצר מצב בו "קופצים" ישר לפתרונות מבלי ללבן את האפקטיביות שלהם לגבי הבעיות הקיימות. המודרך מעביר את האחריות לפתרון, לטיפול בפונה למדריך שנעשה שותף למכלול הפונים של המודרך. למדריך - הפיתוי גדול - הרי יש לו איזו שהיא אחריות לבעיות הפונים.

הרצון לשמוע פתרונות עלול למנוע מהמודרך ללמוד את מקור וצורת הבעיה. כמו כן, מצב זה יוצר תלות של המודרך במדריך בפתרון בעיות. אם למודרך אין את הסבלנות (או האמץ) לבחון ולהבין את הבעיה, אזי הפתרונות ייושמו בצורה לקויה.

יש להזהר מהדחיפות במציאת פתרונות ולהביו כי זו עלולה להיות צורת התנגדות מצד המודרך ולא דוקא רצון אמיתי לפתרון בעיות.

למה מתנגדים המודרכים כאשר הם מתנגדים למדריך?

הדבר החשוב ביותר בטיפול בהתנגדויות הינו לא לקחת אותן באופן אישי. לעיתים היועץ מהווה הכתובת להתנגדות (תהליכי העברה) אולם ההתנגדות אינה מכוונת אליו. למעשה, המודרכים מתנגדים לעובדה כי לעיתים עליהם לבצע פעולה שקשה להם להתמודד עימה ושהיו מעדיפים להמנע ממנה.

נוכחותה של ההדרכה לא מבטאת חוסר אמון ביכולתו של המודרך לפתור בעיות, היא באה לסייע בזיהוי של בעיות וקשיים. המודרכים, לעיתים, הם כה קרובים לבעיה וכה מעורבים רגשית בכל פתרון אפשרי, שיש צורך במישהו מבחוץ שיבוא ויזהה ויגדיר את הבעיה ויחד עם המודרך יציע פתרונות אפשריים. בבעיה עצמה או בפתרון, יש מציאות קשה שקשה למודרך לראותה ולהתמודד עימה.

בעיות רבות נשמרות ולא באות על פתרונן, בגלל האופן בו הן מנוהלות. לכן כאשר מודרכים מתנגדים, הם מגינים על אופן הניהול שלהם - דבר שטבעי להגן עליו. מודרך שמתנגד לתהליכי ההדרכה מוטרד בעיקר מיכולתו ומהערכה העצמית שלו ולא דוקא מהכישורים המקצועיים של המדריך. זו בעצם ההתנגדות - הגנה בפני מציאות קשה והגנה על אופן ניהול המצב.

כאשר אנו מזהים התנגדות, בעצם אנו רואים ביטוי לחרדות עמוקות יותר. שני דברים עיקריים מתרחשים:

1.   המודרך מרגיש שלא בנוח.

2.   המודרך מבטא את חוסר הנוחיות באופן עקיף.

הסיבה שמדריכים מרגישים קורבן של התנגדות (וזה קורה לא אחת) היא כי ההתנגדות מתבטאת באופן עקיף - נגד המדריך ולא נגד הבעיה שאיתה צריך להתמודד. אם המודרך יכול לבטא ישירות את המטריד אותו ולאמר "אני מוטרד כי אני מאבד שליטה", "קשה לי" או " אני חושש שאין לי את כל הידע לפתרון הבעיה" או "מצפים ממני לדברים שאינני מסוגל לעשות", אזי המדריך מרגיש תומך מאוד כלפי אותו מודרך. ביטוי ישיר וכנה של חששות אינו מהווה התנגדות.

החששות הנסתרים

החששות העיקריים העומדים מאחורי ההתנגדויות קשורים לשליטה ולפגיעות.

שליטה

שמירת השליטה נמצאת במרכז הערכים של האדם המודרני ושל רוב הארגונים. האמונה בשליטה והדבקות בצורך זה הם מעבר לאפקטיביות ולביצועי הפרט העובד. מודרכים רבים -מנהלים ועובדים - מאמינים כי משתלם לשמור על שליטה גם במחיר של תפוקה שאינה משביעת רצון.

שליטה ובקרה מהווים חלק חשוב בכל תרבות ארגונית. מערכת התגמולים מבוססת על שליטה, בקרה, אחריות וסמכות של כל עובד.

כאשר עובד מתפקד היטב הוא לא בהכרח מקבל שכר גבוה יותר, אלא יותר תחומי שליטה, במיוחד בארגונים ציבוריים שהשכר הוא תלוי הסכמים קיבוציים ופחות תלוי בביצועים. מסתבר כי השליטה מהווה גם סוג של תגמול.

השליטה מוערכת גבוה בסולם הערכים הארגוני. אין בכך שום פסול, הרי איבוד שליטה מהווה סכנה לפרט ולארגון. אולם, יש צורך בהבנת הגבולות ווהשלכות בישום. כאשר מדריכים נמצאים מול התנגדות שמקורה בשליטה, עליהם לנסות ולהבין מדוע המודרך חושש מאיבוד שליטה.

פגיעות

הארגונים הינם מערכות פוליטיות תחרותיות. במערכות אלה חשוב להיות צעד קדימה בהשוואה לעמיתים, לשמור על יחסים תקינים עם הממונים וגם לזכות בשיתוף פעולה מצד עמיתים. לעשות את כל הדברים הללו וגם למלא את התפקיד עצמו - זה קשה.

פוליטיקה הינה תרגול העוצמה. ארגונים מתפקדים כמו מערכות פוליטיות - אך ללא בחירות. לתהליכי הדרכה יש השפעה רבה על המצב הפוליטי בארגון בכלל ועל כוחו של הפרט בארגון.

כשמתעוררת התנגדות, לא אחת יתכן שהמדריך פוגע באיזה שיווי משקל פוליטי קיים. זה כמעט מתבקש כאשר המדריך עובד מול המנהל ומול המדריכים במקביל - כמו שנהוג ביחידות לקידום נוער.

לפעמים זו לא התנגדות

כפי שפרויד אמר כשנשאל האם הסיגר שהוא מעשן הינו גם סמל פאלי: "לפעמים הסיגר הוא רק סיגר", כך לפעמים הערות המודרכים אינן התנגדות. המודרך פשוט לא רוצה להכנס לפרוייקט מסויים או כן רוצה והוא באמת מנסה לשפר אותו.

אם המודרך אומר בבירור "לא, אני לא רוצה לבצע פעולה מסויימת" -זאת לא התנגדות. אין שום דבר מאשים במשפט זה. אם אמירה זו היא פרי בירור ובחירה, הוא לוקח אחריות על עבודתו ועל החלטותיו וזכותו המלאה לבחור.

המדריכים משתכרים כדי להדריך ולהנחות ולא כדי לנהל. גם כאשר להדרכה יש אספקט ניהולי, כמו ביחידות לקידום נוער, כאשר המודרך מעריך את המצב ומחליט כי התנאים לא מספיק בטוחים כדי לבצע פעולה מסויימת - הוא לוקח אחריות ובוחר. זה יוצר תסכול אצל המדריכים, כי הפרוייקט, הפעולה המומלצת לא בוצעה, אבל התהליך עצמו הוא מקצועי לחלוטין ומכובד.

החשש והרצון - ניגודים משלימים

לעיתים נראה כי המודרך והמדריך מתנהגים כאויבים. אולם הדאגות שלהם הינן משלימות. למרות שמודל זה מתבסס על התערבות מול משבר, צורך בפתרון בעיות, חשיבותו והעקרון המנחה אותו (תהליכים מקבילים) עושים אותו רלבנטי גם להדרכה שוטפת. העקרון של התערבות בשעת משבר עושה אותו מתאים ל"חומרים" שמהם מורכבת סביבת העבודה של מדריך קידום נוער- הדרכה בעיתות משבר.

יש מספר דאגות ורצונות משותפים בכל תהליך הדרכה:

	חששות המודרך
	חששות המדריך

	חוסר אונים, אין טעם

אין לי כוח מעשי לשנות את המצב

אני קורבן
	אין לי השפעה

אין לי שום תמורה בעד המאמץ

	ניכור מעמיתים באירגון

לאף אחד לא איכפת ממני

בדידות - איני שייך לכאן
	מרחק מהמודרך

אנו נשאר זרים ולעולם לא נתחבר

עלי להשאר כל הזמן "בתפקיד".


חוסר אונים, ניכור, בלבול - כל אלה דאגות שכאשר באות לידי ביטוי באופן עקיף, הן עלולות להוביל את המודרך להתנגדות לתהליך ההדרכה.

הדרך היחידה להתגבר על התנגדות הינה לעודד את המודרך לבטא את דאגותיו וחששותיו במילים ישרות. כשזה קורה, תפקיד המדריך הופך לקל יותר.

	פוטנציאל המודרך
	פוטנציאל המדריך

	יש לי הזדמנות וכוח לפעול ולהשפיע      על המצב - להיות שחקן ולא קורבן.
	השפעה גבוהה

תמורה גבוהה בעד המאמץ

	התחייבות לתהליך

הזדהות עם המטרות

נע לכיוון פתרון הבעיות (ולא בורח מהן)
	יכול להיות אמיתי וקרוב יותר למודרך

לא "ממלא תפקיד"

	הבחירות ברורות

פישוט שטף המידע
	גישה פתוחה לכל המידע

רואה את כל המצב בבירור.


השגת היעדים הללו הינה אחת המטרות העיקריות בכל תהליך הדרכה\הנחיה.

המדריך והמודרך לוקחים אחרית על עצמם ועל המציאות הסובבת אותם. תהליך ההתמודדות עם ההתנגדות מסייע למודרך לעבור ממצב של חוסר אונים, ניכור ובלבול למצב של בחירה, מחוייבות ובירור.

המדריך משיג זאת ע"י מעבר פנימי מתחושות של השפעה נמוכה, מרחק וחוסר מידע למצב של השפעה חזקה, אמינות ובירור.

לסיכום

במרכז מאמר זה הוצגו סיטואציות שונות של התנגדויות בשדה העבודה ההדרכתית.

פני התנגדות הועמדו בהקשר האוניבברסלי שלהם ובהקשר היחודי לעבודת הדרכה באירגוני אנוש ורווחה - יחידות לקידום נוער. הקריטיות, של חלק מאירועי ההתנגדות שהוצגו, מועצמת במקרה של ההדרכה ביחידות לקידום נוער. לחלק אחר מהאירועים הבולטות היא מינורית. 

נקודת המוצא של הצגת פני ההתנגדות היתה אינדוקטיבית - אירועים אירועים המצטרפים לתמונה אופיינית של התנגדות בתהליכי הדרכה.

ההסברים למקורות ההתנגדות מוקדו במחשש מאיבוד שליטה וחשיפה לפגיעות. שליטה ופגיעות מוצעים כמושגים מתאימים להסבר מקורות ההתנגדות. הם משקפים צריכים אינטרה- פסיכיים של הפרט העובד, וצריכים אירגוניים בסיסיים. הם מקבלים משנה תוקף וחשיבות בגלל אופי הסביבה הארגונית שבתוכה פועלים   יחידות לקידום נוער - סביבה שבה התחרותיות והמאבק על משאבים הופכים ליותר ויותר גורמים קריטים. 

מודעות לתהליכים המקבילים שעוברים על המדריך והמודרך, באמצעות הצפה של ההתנגדות וההבנה למקורן, מוצגים במאמר זה כעקרונות פעולה שבאמצעותם הופכים המדריך והמודרך מצבים של חוסר אונים, ניכור ובלבול למצב של בירור, בחירה, מחוייבות ותנועה לכיוון פתרון בעיות. 

